KIRJALLINEN KYSYMYS E-0942/01 esittäjä(t): Johannes Voggenhuber (Verts/ALE) komissiolle. Tukisopimuksen tekeminen Nuorten Eurooppa -ohjelmaa varten nimetyn itävaltalaisen kansallisen viraston kanssa.



Virallinen lehti nro 350 E , 11/12/2001 s. 0062 - 0063



KIRJALLINEN KYSYMYS E-0942/01 esittäjä(t): Johannes Voggenhuber (Verts/ALE) komissiolle (28. maaliskuuta 2001) Aihe: Tukisopimuksen tekeminen Nuorten Eurooppa -ohjelmaa varten nimetyn itävaltalaisen kansallisen viraston kanssa Itävallan tasavalta on nimennyt yrityksen EuroTech Management Consulting GmbH Itävallan kansalliseksi virastoksi Nuorten Eurooppa -ohjelmaa varten. Yrityksen EuroTech nimeäminen kansalliseksi virastoksi voi olla Euroopan komission direktiivien vastaista. Näin on erityisesti siksi, että EuroTech on osakeyhtiömuotoisena yrityksenä määritelmän mukaisesti voittoa tavoitteleva, ja se on ilmoittanut pyrkivänsä tuottamaan voittoa toimiessaan kansallisena virastona. Asiaa tutkitaan Itävallassa. Oliko Euroopan komissiolla jokin syy olla käyttämättä tähänastista kansallista virastoa? Miksi EuroTech katsottiin paremmaksi kuin tähänastinen kansallinen virasto? Mitä erityisiä kokemuksia ja ammatillisia edellytyksiä EuroTechillä on nuorisovaihdon, kansainvälisen ja kulttuurien välisen sivistystyön, nuoriso-ohjaajien jatkokoulutuksen sekä EU:n toimintaohjelmien hoidon tai kolmansille osapuolille tarkoitettujen EU:n tukivarojen hallinnoinnin alalta? Oliko EuroTechillä nimeämisen aikoihin vastaavaa ammattitaitoista henkilöstöä? Onko mahdollista, että EuroTech tuottaa voittoa toimiessaan kansallisena virastona? Eikö Euroopan komission direktiiveistä aiheudu väistämättä, että kansalliseksi virastoksi voidaan nimetä vain voittoa tuottamaton organisaatio? Aikooko Euroopan komissio yhteisrahoittaa Itävallan kansallista virastoa 50 prosentin enimmäismäärään asti, vaikka EuroTechin bruttotarjoussumma on noin 40 000 euroa suurempi kuin toisen tarjoajan? Pitääkö paikkansa, että EuroTech aikoo korkeammilla bruttokustannuksilla käyttää kansallisena virastona toimimiseen vain puolet toisen tarjoajan esittämästä tuntimäärästä? Olisiko Euroopan sopimus tukisopimus EuroTechin kanssa lainvastainen? Millaisia vahinkoja Euroopan komissiolle uhkaa aiheutua, jos se tekee tukisopimuksen EuroTechin kanssa ja jos valvontaelimet, joiden puoleen on käännytty, myöhemmin pitävät EuroTechin tukemista lainvastaisena? Viviane Redingin komission puolesta antama vastaus (14. kesäkuuta 2001) Yhteisön Nuoriso-ohjelmaa toteutetaan kansallisten virastojen verkoston avulla. Komissio on antanut komission ja jäsenvaltioiden tehtävien määrittelemiseksi kansallisia virastoja koskevia määräyksiä, jotka Nuoriso-ohjelmakomitea on hyväksynyt. Määräysten mukaan jäsenvaltiot ovat vastuussa maansa kansallisen viraston nimeämisestä. Itävallassa Bundesministerium für soziale Sicherheit und Generationen (liittovaltion sosiaaliturva- ja ikäkausiasioiden ministeriö) nimesi tarjouskilpailun jälkeen kansalliseksi virastoksi EuroTech-yhtiön. Määräyksissä asetetaan myös kansallisia virastoja koskevat vähimmäisvaatimukset. Määräysten mukaan kansalliseksi virastoksi nimetyllä elimellä on muun muassa oltava käytettävissään ammattitaitoista hallinnolliseen työhön kansainvälisessä yhteistyössä kykenevää henkilöstöä. Kielitaito sekä johtamiseen, taloushallintoon ja tietotekniikkaan liittyvät taidot sekä nuorisoalan tuntemus ovat erityisen toivottavia. Komissio on varmistanut, että nimetty kansallinen virasto täyttää nämä vaatimukset. Tätä varten komissio on vieraillut EuroTech-yhtiössä Wienissä. Yrityksellä on ammattitaitoinen henkilöstö, jolla on monipuolista kokemusta nuorisotutkimuksesta sekä yhteisön ohjelmien hoidosta ja tukivarojen hallinnoinnista (esim. nuorten eurooppalaisesta vapaaehtoistyöstä) sekä johtamiseen ja taloushallintoon liittyviä taitoja. Yrityksen ehdottama organisaatio ja työtuntimäärä vastaavat tehtäviä. Yhteisön rahoitusosuus on 50 prosenttia viraston toimintakuluista. Rahoitusosuus lasketaan toteutuneista toimintakuluista, joista on vähennetty mahdolliset voitot. Komissio turvaa etunsa käynnissä olevan muutoksenhaun lopputuloksen varalta uuden viraston kanssa tehtävässä sopimuksessa.